Nadácia ženského svetového summitu v roku 2000 vyhlásila 19. november za Svetový deň prevencie týrania detí.
BRATISLAVA. Z Letnej čitárne U červeného raka v Bratislave dnes poobede odletelo niekoľko žltých balónov. Pripomenúť mali zneužité a na smrť utýrané deti, ktorých mená sú známe aj vďaka médiám, ale upozorniť mali aj na tie prípady, o ktorých sa nevie. Pietnu spomienku za všetky detské obete násilia zorganizovala Asociácia krízových stredísk v zastúpení Centra Slniečko, občianskeho združenia Náruč a Rady mládeže Slovenska. Udalosť usporiadatelia spojili so Svetovým dňom prevencie týrania detí.
Patrónka projektu herečka Eva Matejková prečítala mená a príbehy tých, ktorých život predčasne ukončilo násilie a krutosť niekoho druhého. "Lucia, Viktória, Veronika, Mária, Veronika, Vojtech, Gustík, Magdalénka, Veronika, Miško, Martinka, Simonka, Marek a niekoľko novorodeniatok, ktoré boli odložené alebo zavraždené a ešte ani nedostali meno. Okrem toho desiatky ďalších detí, ktorých prípady neboli verejne známe," vymenovala herečka. Niektoré z nich nikomu nechýbali aj sedem rokov, ako napríklad Veronika na vozíčku, zakopaná v spálni svojich rodičov.
Týranie a zneužívanie je problém nielen na Slovensku. Týka sa aj Európy a zvyšku sveta. Každé piate dieťa v Európe sa stane aspoň raz obeťou sexuálneho zneužívania. Tvrdí to Európsky hospodársky a sociálny výbor v Úradnom vestníku EÚ. V 70 až 85 percentách je páchateľom človek, ktorého zneužité dieťa pozná. Nadácia ženského svetového summitu v roku 2000 vyhlásila 19. november za Svetový deň prevencie týrania detí. V súčasnosti ho podporuje viac ako 700 organizácií zo 129 krajín sveta. Aj Slovensko má medzi nimi zastúpenie.